"यार में बड़ी गै अजीब गल्ल सोचा नां," परवेज बोलेआ, "परसों में ते मैडम बसोह्ली जा करने आं। थोड़ी देर पैह्लें ओह् बसोह्ली तसील दियां सारियां फाईलां दिक्खा करदी ही, ते मिगी लखवा करदी ही केह्ड़े-केह्ड़े कम्म उत्थें जाइयै नबेड़ने ‘न। कोई इक घैंटा अस आमनै-सामनै बैठै दे गल्लां करदे रेह्। में किन्ने बारी धरोइयै ओह्दे अल्ल दिक्खेआ, पर ओह् इक बारी बी मुस्काई नेईं। नां गै उन्न मसूस होन दित्ता के स्हाड़े दरम्यान कोई ऐसी-वैसी गल्ल ऐ। बसोह्ली च अराम कुत्थें करना, एह् दा जिकर बी आया, पर ओह्दी अक्खीं च मजाल ऐ उस गल्लै दा परछामां बी नजर आया होयै। में सोचा करना कुतै ओह्दा मन ते नेईं बदली गेआ।"